การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

ผลิตภัณฑ์ของบริษัท น้ำมันพืชไทย จำกัด (มหาชน) สามารถจำแนกได้เป็น 8 ประเภท ดังนี้

-   น้ำมันถั่วเหลือง
    คือน้ำมันพืชที่ผ่านกระบวนการสกัดน้ำมันดิบจากเมล็ดถั่วเหลืองแล้วเข้าสู่กระบวนการกลั่นด้วยระบบไอน้ำแรงดันสูง
    เพื่อให้ได้น้ำมันบริสุทธิ์ออกมา โดยน้ำมันพืชของบริษัทฯ ผลิตจากเมล็ดถั่วเหลือง 100%
    คุณสมบัติของน้ำมันถั่วเหลืองจะมีปริมาณกรดไขมันไม่อิ่มตัวสูงกว่าน้ำมันพืชที่ผลิตจากเมล็ดพืชหลาย
    ๆ ชนิด เช่น น้ำมันปาล์ม หรือน้ำมันมะพร้าว
    ซึ่งการบริโภคน้ำมันที่มีปริมาณกรดไขมันไม่อิ่มตัวสูงจะมีผลดีต่อสุขภาพมากกว่าการบริโภคน้ำมันที่มีปริมาณกรดไขมันไม่อิ่มตัวต่ำ
    นอกจากนี้ในกระบวนการผลิตใช้วิธีเติมไนโตรเจนเพื่อรักษาสภาพน้ำมันให้คงเดิม
    แทนการใส่สารกันหืน เพื่อให้ปลอดภัยกับผู้บริโภค

  ผลิตภัณฑ์น้ำมันถั่วเหลืองของบริษัทฯสามารถแบ่งตามลักษณะช่องทางการจัดจำหน่ายเป็น 2
  ประเภท ดังนี้

-   น้ำมันถั่วเหลืองบรรจุขวด ภายใต้ชื่อ “องุ่น” สำหรับตลาดผู้บริโภค

-   น้ำมันถั่วเหลือง เพื่อใช้เป็นวัตถุดิบในอุตสาหกรรมอาหาร เช่น อุตสาหกรรมปลากระป๋อง
    น้ำพริกเผา และมายองเนส

-   น้ำมันทานตะวัน เพื่อใช้ในอุตสาหกรรมผลิตอาหารทะเลส่งออก เช่น
    ทูน่าในน้ำมันทานตะวันบรรจุกระป๋อง

-   กากถั่วเหลือง เป็นวัตถุดิบหลักที่ต้องใช้เพื่อผลิตอาหารสัตว์ กากถั่วเหลืองของบริษัทฯ
    จำหน่ายภายใต้ชื่อ “ทีวีโอ ไฮโปรมีล”
    เป็นผลิตภัณฑ์ที่ได้รับการยอมรับอย่างกว้างขวางในวงการอุตสาหกรรมการเลี้ยงสัตว์
    เนื่องจากมีคุณภาพสูง สม่ำเสมอ และได้มาตรฐาน

-   ฟูลแฟตซอย ภายใต้ชื่อ “ทีวีโอ ฟูลแฟตซอย” เป็นวัตถุดิบใช้ผสมอาหารเพื่อเลี้ยงลูกสุกรและไก่
    ช่วยให้ย่อยง่าย ให้โปรตีนและพลังงานสูงสุด
    อุดมด้วยกรดไขมันไม่อิ่มตัวซึ่งจำเป็นสำหรับสัตว์เลี้ยงชนิดต่าง ๆ
    โดยเฉพาะสัตว์เลี้ยงระยะเล็ก เสริมการเจริญเติบโตอย่างมีคุณภาพ
    โดยเฉพาะอย่างยิ่งช่วยเพิ่มการสร้างเนื้อแดงให้มากขึ้นในสัตว์

-   เลซิติน สารสำคัญในอาหารกุ้ง เป็นส่วนผสมในการผลิตอาหารกุ้ง ไก่ หมู
    เพื่อความสามารถในการดูดซึมไขมัน คลอเรสเตอรอลในกุ้ง เพื่อนำไปใช้ในการสร้างเปลือก
    ทำให้เพิ่มอัตราการเจริญเติบโตและรอดชีวิต

-   ดีฮัล ซอยมีล เนื้อถั่วเหลืองกะเทาะผิวออกแล้วให้โปรตีนและคุณค่าอาหารอื่น ๆ สูงขึ้น
    เหมาะสำหรับสัตว์ที่ต้องการอาหารคุณภาพสูงเพื่อการเติบโตและให้ผลผลิตสูงสุด

-   ข้าวโพดอบ เป็นวัตถุดิบหลักอาหารสัตว์ที่ให้พลังงานสูง
    สามารถใช้แทนปลายข้าวในสูตรอาหารสัตว์สำหรับเลี้ยงสุกรเพื่อลดต้นทุนค่าอาหาร

– กากทานตะวัน เป็นวัตถุดิบอาหารสัตว์ที่ให้โปรตีนและคุณค่าอาหารอื่น ๆ สามารถใช้แทนกากถั่วเหลืองในสูตรอาหารสัตว์ได้บางส่วนเพื่อลดต้นทุนค่าอาหารสัตว์

การตลาดและภาวะการแข่งขัน

นโยบายและลักษณะการตลาด

 กลยุทธ์การแข่งขัน

เพื่อการเป็นผู้นำด้านการผลิตและจำหน่ายน้ำมันถั่วเหลือง,กากถั่วเหลืองและฟูลแฟตซอยบริษัทฯ
วางแผนกลยุทธ์ทางการแข่งขัน ซึ่งสามารถสรุปได้ดังนี้

1.  บริษัทฯ จะเน้นผลิตสินค้าที่มีคุณค่าทางโภชนาการ โดยคำนึงถึงประโยชน์ต่อร่างกาย
    เนื่องจากน้ำมันถั่วเหลืองมีกรดไลโนลิอิคสูง ซึ่งกรดดังกล่าวมีผลไม่ทำให้เกิดโคเลสเตอรอล
    นอกจากนี้ยังมีกรดไขมันไม่อิ่มตัวสูงซึ่งมีผลดีต่อร่างกายและหัวใจอีกด้วย

2.  บริษัทฯ จะเน้นผลิตสินค้าพรีเมียมที่มีคุณภาพสูง
    โดยใช้เครื่องจักรที่มีความทันสมัยและมีประสิทธิภาพสูง
    ดังนั้นผลิตภัณฑ์ของบริษัทฯจึงเป็นที่ยอมรับของผู้บริโภค

3.  บริษัทฯ จะมุ่งมั่นสร้างความสัมพันธ์ระยะยาวที่ดีต่อลูกค้า
    โดยการจัดให้มีเจ้าหน้าที่การตลาดและการขายรับผิดชอบดูแลลูกค้าอย่างใกล้ชิด
    เพื่อเป็นที่เชื่อใจและยอมรับต่อลูกค้า

4.  บริษัทฯ จะมุ่งพัฒนามาตรฐานคุณภาพสินค้าอย่างต่อเนื่อง
    รวมทั้งพัฒนาประสิทธิภาพการผลิตและเทคโนโลยีตามความต้องการของตลาด
    เพื่อผลิตสินค้าที่มีคุณภาพตามความต้องการของตลาดโดยมีต้นทุนที่แข่งขันได้

5.  บริษัทฯ มีนโยบายที่จะบริการและส่งมอบสินค้าให้รวดเร็วและตรงต่อเวลา
    โดยสินค้าต้องมีความใหม่และสด เนื่องจากบริษัทฯมีการขายสินค้าออกอย่างรวดเร็ว
    จึงไม่มีสินค้าคงค้างสต็อก

ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายของบริษัทฯสามารถแบ่งตามผลิตภัณฑ์ได้ดังนี้

-   กากถั่วเหลือง กากดีฮัล ฟูลแฟตซอย เลซิติน ข้าวโพดอบ และกากทานตะวัน –
    ผู้ประกอบการโรงงานผลิตอาหารสัตว์และกลุ่มผู้เลี้ยงสัตว์

-   น้ำมันบริโภคตรา “องุ่น” – กลุ่มผู้บริโภคทั่วไปและกลุ่มที่ใส่ใจในสุขภาพเป็นพิเศษ

  น้ำมันอุตสาหกรรม – กลุ่มอุตสาหกรรมอาหารกระป๋อง อุตสาหกรรมสี อุตสาหกรรมอื่น ๆ
  และน้ำมันอุตสาหกรรมเพื่อการส่งออก

การจำหน่ายและช่องทางการจำหน่าย

-   การจำหน่ายน้ำมันบริโภคบรรจุขวดตรา “องุ่น” ปี 2548 บริษัทเป็นผู้ขายเองโดยไม่ผ่าน
    Distributors ขายผ่านช่องทางใหญ่ๆ คือร้านค้าส่ง ดิสเคาต์สโตร์(Discount Store)
    ร้านค้าปลีก ร้านสะดวกซื้อและซุปเปอร์มาเก็ต

-   การจำหน่ายกากถั่วเหลือง ฟูลแฟตซอย น้ำมันถั่วเหลืองอุตสาหกรรม และอื่นๆ
    บริษัทฯจะขายตรงให้กับผู้ประกอบการ

มูลค่าการจำหน่ายของบริษัทฯส่วนใหญ่จะเป็นในประเทศโดยมีสัดส่วนเท่ากับ 91.34%
ของยอดการจำหน่ายทั้งหมดส่วนอีก 8.66%
ที่จำหน่ายไปยังต่างประเทศซึ่งส่วนใหญ่จะเป็นประเทศเพื่อนบ้าน เช่น สิงคโปร์, มาเลเซีย
และเมียนม่าร์ โดยบริษัทฯจะขายตรงสำหรับการส่งออกทั้งหมด

(1) ภาวะอุตสาหกรรมและการแข่งขัน

ในปี 2548 ที่ผ่านไป อุตสาหกรรมการผลิตกากถั่วเหลือง ฟูลแฟตซอย และน้ำมันถั่วเหลือง
มีอัตราการเติบโตเฉลี่ยร้อยละ 5 เมื่อเทียบกับปี 2547
โดยมีปริมาณการผลิตรวมทั้งอุตสาหกรรมคิดจากปริมาณการใช้วัตถุดิบรวมทั้งสิ้น 1,569,402 ตัน
(เมล็ดถั่วเหลือง) เป็นถั่วเหลืองที่นำเข้าจากต่างประเทศรวม 1,365,938 ตัน
และจากถั่วเหลืองในประเทศ 203,464 ตัน ทั้งนี้
เป็นผลมาจากการฟื้นตัวของอุตสาหกรรมการเลี้ยงไก่ จากภาวะที่ตกต่ำลงอย่างมากในปี 2547
จากการระบาดอย่างกะทันหันของโรคไข้หวัดนก
มีการปรับปรุงและพัฒนาระบบการเลี้ยงไก่ในประเทศเป็นฟาร์มระบบปิดเพื่อป้องกันการติดเชื้อจากภายนอก
และมีการควบคุมคุณภาพตลอดกระบวนการผลิตไปจนถึงโรงชำแหละ
ทำให้ผู้บริโภคมีความมั่นใจในความปลอดภัย การบริโภคเนื้อไก่ในประเทศเพิ่มขึ้น
เช่นเดียวกับการส่งออก ซึ่งมีปริมาณส่งออกเพิ่มขึ้นเป็นอย่างมาก
หลังจากอุตสาหกรรมปรับตัวมาผลิตเป็นไก่ปรุงสุกแทนการผลิตเป็นไก่สดแช่แข็ง นอกจากนั้น
การเลี้ยงและการบริโภคสุกรในประเทศก็เพิ่มขึ้นด้วย เมื่อเทียบกับปี 2547
จึงทำให้ความต้องการใช้กากถั่วเหลือง (ซึ่งเป็นแหล่งโปรตีนสำคัญ) เพื่อใช้ผลิตเป็นอาหารไก่
และอาหารสุกรเพิ่มขึ้น อย่างไรก็ตาม ในปี 2548
มีการนำเข้ากากถั่วเหลืองเพื่อใช้เลี้ยงสัตว์เพิ่มขึ้นมากเช่นกัน
ทำให้อุตสาหกรรมในประเทศต้องแข่งขันกับสินค้านำเข้ามากยิ่งขึ้น
และคาดว่าสถานการณ์การแข่งขันจะยิ่งรุนแรงขึ้นในปี 2549

แนวโน้มภาวะอุตสาหกรรมและการแข่งขันในอนาคต

แนวโน้มของอุตสาหกรรมการผลิตกากถั่วเหลือง ฟูลแฟตซอย และน้ำมันถั่วเหลืองในประเทศในปี
2549 คาดว่าจะเติบโตต่อเนื่องจากปี 2548
จากการฟื้นตัวอย่างต่อเนื่องของอุตสาหกรรมการเลี้ยงไก่ และการเลี้ยงสุกรที่เพิ่มขึ้น
รวมถึงการส่งออกไก่ปรุงสุกที่คาดว่าจะเพิ่มขึ้นอย่างมากในปี 2549
จากการที่หลายประเทศประสบปัญหาการระบาดของไข้หวัดนก คาดว่าจะทำให้การเลี้ยงไก่
และการบริโภคไก่สดชะลอตัว แต่จะหันมานำเข้าเป็นไก่ปรุงสุกแทน
ทำให้โอกาสของผู้ผลิตในประเทศไทยมีมากขึ้น
เนื่องจากมีการปรับปรุงและพัฒนากระบวนการผลิตให้ได้เนื้อไก่ที่มีคุณภาพมาก่อนแล้ว
โอกาสทางการตลาดของสินค้ากากถั่วเหลืองและฟูลแฟตซอยในปี 2549 มีแนวโน้มดีกว่าปี 2548
แต่อาจจะประสบปัญหาการแข่งขันด้านราคา เนื่องจากผลผลิตถั่วเหลืองของโลกในปี 2549 เพิ่มขึ้น
โดยเฉพาะประเทศอาร์เจนติน่า ที่คาดว่าจะผลิตถั่วเหลืองได้ 40 ล้านตัน
ทำให้อุตสาหกรรมผลิตกากถั่วเหลืองในประเทศอาร์เจนติน่า
สามารถเดินกำลังการผลิตได้อย่างเต็มที่ ทำให้มีโอกาสที่จะเสนอขายมายังประเทศไทยในราคาที่ต่ำ
จากความได้เปรียบด้านกำลังการผลิต จึงเป็นปัญหาที่ผู้ประกอบการของไทยต้องเตรียมการไว้ให้ดี
เพื่อเผชิญกับการแข่งขันของอุตสาหกรรมน้ำมันพืชที่คาดว่าจะรุนแรงกว่าปี 2548
โดยจะต้องผลิตสินค้าให้มีคุณภาพดีกว่าของคู่แข่ง และให้มีความแตกต่าง
จึงจะหลีกเลี่ยงปัญหาการแข่งขันด้านราคาได้บ้าง

(2) การจัดหาผลิตภัณฑ์หรือบริการ

(1) บริษัท น้ำมันพืชไทย จำกัด (มหาชน) มีสำนักงานใหญ่ และโรงงาน 3 แห่ง ดังต่อไปนี้

  อาคารสำนักงานใหญ่ 149 ถนนรัชดาภิเษก (ท่าพระ-ตากสิน) บุคคโล ธนบุรี กรุงเทพฯ 10600

  โรงงานที่ 1 101/2 ต. ขุนแก้ว อ. นครชัยศรี นครปฐม

  โรงงานที่ 2 36 หมู่ 3 ต.นครชัยศรี อ.นครชัยศรี นครปฐม

  โรงงานที่ 3 81/7 หมู่ 1 ถ.สาย 8 ต.ไทยาวาส อ.นครชัยศรี นครปฐม

  กำลังการผลิตรวม 4,000 ตัน/วัน

การจัดหาวัตถุดิบ สภาพปัญหาเกี่ยวกับวัตถุดิบ

วัตถุดิบหลักของบริษัทฯ คือ เมล็ดถั่วเหลือง
ซึ่งในปัจจุบันการผลิตเมล็ดถั่วเหลืองในประเทศไม่เพียงพอต่อความต้องการ
บริษัทฯจึงต้องนำเข้าจากต่างประเทศ สัดส่วนการนำเข้าจากต่างประเทศคิดเป็นประมาณร้อยละ 85
ของปริมาณวัตถุดิบรวมที่ใช้ โดยบริษัทฯนำเข้าจากประเทศสหรัฐอเมริกา บราซิล และอาร์เจนตินา
โดยราคาจะอิงกับราคาตลาดโลกและไม่มีภาษีนำเข้า สำหรับอีกร้อยละ 15 บริษัทฯ
ได้ซื้อจากเกษตรกร/พ่อค้าคนกลางภายในประเทศ ซึ่งแหล่งเพาะปลูกที่สำคัญของประเทศอยู่ที่จังหวัด
สุโขทัย กำแพงเพชร อุตรดิตถ์ เพชรบูรณ์และเชียงใหม่ เป็นต้น
นอกจากนี้รัฐบาลได้มีการกำหนดเงื่อนไขให้ผู้นำเข้าต้องรับซื้อเมล็ดถั่วเหลืองในประเทศทั้งหมดในราคาและเงื่อนไขที่กำหนดในสัญญา
ในสัดส่วนตามปริมาณนำเข้าระหว่างผู้นำเข้าทั้งหมด
ซึ่งราคาและเงื่อนไขที่กำหนดในสัญญาจะถูกกำหนดโดยคณะกรรมการพืชน้ำมันและน้ำมันพืช

การผลิตถั่วเหลืองของโลกในแต่ละปีจะผลิตได้มากกว่าความต้องการ
และปริมาณการผลิตของโลกในช่วง 10
ปีที่ผ่านมาเพิ่มขึ้นทุกปีในอัตราส่วนใกล้เคียงกับความต้องการที่เพิ่มขึ้น
ถั่วเหลืองเป็นสินค้าที่มีการซื้อขายกันอย่างกว้างขวางในตลาดโลก
สามารถจัดซื้อมาใช้เป็นวัตถุดิบได้อย่างสะดวกยังไม่เคยปรากฏมีปัญหาขาดแคลนจนหาซื้อไม่ได้
แต่อาจจะมีบ้างบางปีที่ราคาถั่วเหลืองปรับตัวสูงขึ้น
ซึ่งจะเป็นไปตามภาวะอุปสงค์และอุปทานของตลาดโลกในขณะนั้นๆ
บริษัทฯจะสั่งซื้อวัตถุดิบล่วงหน้าเป็นเวลาประมาณ 3-6 เดือน ในช่วงระหว่างฤดูเก็บเกี่ยว
เมื่อระดับราคาอยู่ในช่วงต่ำมากๆ
โดยการกำหนดแผนการจัดซื้อล่วงหน้าและทำสัญญาซื้อขายล่วงหน้ากับผู้ผลิตหลายๆ แหล่ง
แต่เนื่องจากราคาวัตถุดิบอยู่ในรูปของเงินดอลล่าร์สหรัฐ
ดังนั้นเพื่อลดความเสี่ยงเรื่องอัตราแลกเปลี่ยน บริษัทฯ
จึงใช้นโยบายซื้อสัญญาซื้อขายเงินตราต่างประเทศล่วงหน้า (forward contract) ควบคู่ด้วย

โดยปกติในส่วนการนำเข้าบริษัทฯ
จะจัดซื้อเมล็ดถั่วเหลืองจากหลายแหล่งและจะจัดซื้อจากผู้ที่เสนอเงื่อนไขที่ดีที่สุด
โดยได้กระจายความเสี่ยงด้วยการซื้อวัตถุดิบจากหลายรายด้วยกัน และในปี 2548
บริษัทฯไม่ได้มีภาระผูกพันหรือมีนโยบายที่จะต้องซื้อจากผู้จำหน่ายรายใดรายหนึ่งเป็นการเฉพาะ

ผลกระทบต่อสิ่งแวดล้อม

บริษัทฯ มีนโยบายพัฒนาและปรับปรุงขบวนการผลิตให้เป็นมิตรต่อสิ่งแวดล้อม
และเน้นการใช้พลังงานและทรัพยากรอย่างมีคุณภาพ ปัจจุบันขบวนการผลิตของบริษัท น้ำมันพืชไทย
จำกัด (มหาชน) ได้ใช้ระบบการผลิตที่ใช้เทคโนโลยีที่มีของเสียเกิดขึ้นระหว่างการผลิตน้อยที่สุด
และได้จัดระบบบำบัดของเสียเป็นแบบระบบปิด Close System คือ
จะไม่มีของเสียออกนอกระบบการทำงานไปสู่ที่สาธารณะ
ระบบการผลิตของบริษัทฯนี้จะมีการตรวจสอบโดยหน่วยงานรัฐบาลที่มีหน้าที่ควบคุมดูแลสิ่งแวดล้อมเป็นประจำทุกปี

บริษัทไม่เพียงแต่ดำเนินการภายใต้นโยบายสิ่งแวดล้อมของรัฐบาลอย่างเคร่งครัดเท่านั้น
แต่บริษัทยังได้ศึกษาค้นคว้าข้อมูลและรายละเอียดที่เกี่ยวข้องกับสิ่งแวดล้อม
นอกเหนือจากที่กฎหมายกำหนด เพื่อดำรงไว้ซึ่งสภาพแวดล้อมที่ดีตลอดไป และในปี 2543
บริษัทฯได้รับการรับรองระบบการจัดการด้านสิ่งแวดล้อม ISO 14001 ไปเรียบร้อยแล้ว

(3) งานที่ยังไม่ส่งมอบ

-ไม่มี-